EFF vies oor verpligte inenting by NWU | Maroela Media
Hoofgebou by die Potchefstroom-kampus van die Noordwes-Universiteit. (Foto: Maryke Laas/NWU)
Die EFF se studenteorganisasie, die EFF Student Command (EFFSC), op die Noordwes‑Universiteit (NWU) se Mafikeng-kampus is vies oor dié instelling se besluit om inenting teen Covid-19 verpligtend te maak vir alle studente aan die universiteit.
Luidens 'n verklaring wat deur die organisasie uitgereik is, is hy veral ontevrede dat dié mandaat ingestel is sonder om die studente te raadpleeg en sê die beleid maak inbreuk op studente se basiese menseregte.
Die organisasie het die universiteit tot einde vandag (Vrydag) gegee om hul besluit te hersien en met 'n alternatiewe oplossing vorendag te kom.
"Moet ons nie druk nie, want ons sal baie hard terug druk," dreig die EFFSC in hul verklaring.
Volgens die nuwe beleid sal studente voortaan 'n bewys van inenting moet lewer indien hulle onder meer toegang tot die universiteit se kampusse wil verkry, klas wil loop, in een van die universiteitskoshuise wil tuisgaan of aan die studentelewe wil deelneem.
Die South African Parastatal and Tertiary Institutions Union (Saptu) sê 'n aantal werknemers van die Mafikeng-kampus vrees nou vir hul veiligheid aangesien die universiteit skynbaar nog nie op die EFF se ultimatum gereageer het nie.
"Sommige personeellede het selfs oorweeg om vandag tuis te bly as gevolg hiervan," sê die vakbond.
Saptu meen dat die universiteit en die EFF se verskille wat betref die beleid van verpligte inenting deur middel van onderhandeling opgelos kan word.
Die vakbond het ook 'n beroep op alle politieke partye met studenteverteenwoordiging gedoen om die hoofdoelwit van tersiêre instellings – om verdere leer te bevorder – in gedagte te hou wanneer meningsverskille soos hierdie ontstaan.
Munisipale beampte jare ná bedrogsaak vasgetrek
Ramaphosa antwoord op bewerings oor wanbesteding
Kan mens iets beters van EFF verwag ?
Is dit al 1 April????
Nou toe nou. Kyk nou wat het julle aangevang.
Gelukkig is hulle net vies en nie kwaad nie. Ons het mos gesien wat gebeur as hulle kwaad raak en selfs shampoo krap hulle om